Arkæologer fra Moesgaard Museum har gjort et opsigtsvækkende fund ved Gudenåen. De har nemlig lokaliseret et gravmonument, som vurderes at være et af de største i Nordeuropa, og som kan være Jyllands ældste kongegrav.

Graven er fundet ved Vejerslev i Favrskov Kommune og er formet som et 90 meter langt skib. Arkæologerne vurderer den til at stamme fra omkring den periode af oldtiden, som kaldes yngre germansk jernalder (550-750 e.Kr.), fortæller direktør på Moesgaard Museum Mads Kähler Holst.

- Det er en skibssætning, og en skibssætning er sådan et monument fra århundrederne før Vikingetiden, som har været bygget op over en grav, siger han.

Læs også : Arkæologer har fundet rester af forsvundet landsby i den østjyske muld

Skibssætninger som dette, arkæologerne nu har fundet, er fortrinsvist kendt fra det sydlige Skandinavien og har været genstand for interesse i århundreder, og forskere har diskuteret, hvad de har været brugt til. Men nu viser fundene fra Moesgaard Museum for første gang med sikkerhed, at de har fungeret som gravmonumenter.